
# Төрек компаниясе Татарстанның эре төзелеш проектларында катнашырга ниятли

*09.06.2010*Бүген Хөкүмәт йортында ТР Премьер-министры Илдар Халиков Төркиянең Tekfen Construction and Installation Co., Inc. компаниясе вәкилләре белән очрашты. Яклар төрек компаниясенең Түбән Камада Нефть эшкәртү һәм нефть химиясе заводлары комплексы (ТАНЕКО) төзелешендә, Менделеевскида “Аммоний” проектын гамәлгә ашыруда, шулай ук “Алабуга” МИЗ инфраструктурасы объектларын үстерүдә катнашуы хакында фикер алышты. Шулай ук Татарстанның кайбер инвестиция проектларына төрек капиталын җәлеп итү мөмкинлекләре дә каралды, дип хәбәр итә ТР Президентының матбугат хезмәте.


Төркиянең Tekfen Construction and Installation Co., Inc. компаниясе төзелеш өлкәсендә подрядчы хезмәтләрен күрсәтүче буларак танылу алган. Хәзерге вакытта бу ширкәт Төркия, Урта Көнчыгышта, Төньяк Африка илләрендә, Кавказ һәм Үзәк Азиядә, Көнчыгыш һәм Үзәк Европада төзелеш проектларын гамәлгә ашыра. Алар гражданлык максатындагы төзелешләр, эре сәнәгый эшкәртү заводлары, нефть үткәргечләр төзелеше һ.б. эченә ала.

*"Татар-информ" мәгълүмат агентлыгы.*
Төрек компаниясе Татарстанның эре төзелеш проектларында катнашырга ниятли